ИЗБОРНОМ ВЕЋУ

ФИЛОЗОФСКОГ ФАКУЛТЕТА

УНИВЕРЗИТЕТА У БЕОГРАДУ

Одлуком Изборног већа Филозофског факултета од 28.06. 2023. године изабрани смо у комисију за припрему извештаја о кандидатима за избор у звање ванредног професора за научну област Психологија, са тежиштем истраживања на развојној психологији.

На конкурс објављен у Огласним новинама Националне службе за запошљавање „Послови“ од 12. 07. 2023. године пријавила се једна кандидаткиња, доц. др Ивана Степановић Илић, садашњи доцент за исту ужу научну област.

Пошто смо проучили конкурсни материјал, подносимо Већу следећи

**И З В Е Ш Т А Ј**

**А) ПРОФЕСИОНАЛНА БИОГРАФИЈА**

Др Ивана Степановић Илић рођена је 02.08.1973. у Земуну.

ORCID number: 0000-0003-4051-5263

Google Scholar profile link: <https://scholar.google.com/citations?user=nRYV0mcAAAAJ&hl=sr&oi=ao>

**Образовање и стипендије**

Основну шпколу завршила је Земуну 1989. године као носилац Вукове дипломе и ђак генерације. Земунску гимназију, природно математички смер завршила је 1992. године као носила Вукове дипломе. Филозофски факултет, Одсек за психологију, уписала је 1992. год. као редован студент. Студије је окончала 05.03.1997. (просечна оцена 9.72), као најбољи студент у генерацији. Дипломски рад из развојне психологије, на тему *Емпиријска провера хипотезе о хоризонталном померању*, одбранила је код професора др Ивана Ивића са оценом десет.

У периоду 1993-1995. године била је стипендиста Министарства просвете, а од 1995. до 1997. године стипендиста Републичке Фондације за развој научног и уметничког подмлатка.

Магистрирала је у јуну 2003. године из развојне психологије са темом *Формалне операције и породични контекст њиховог развоја* код ментора професора др Ивана Ивића.

У септембру 2010. године је докторирала из развојне психологије са темом *Улога асиметричне вршњачке интеракције у развоју формално-операционалног мишљења* код ментора професора др Александра Бауцала.

**Запослење и остали релеватни ангажмани**

У октобру 1997. године запослила се на Институту за психологију Филозофског факултета у Београду као истраживач-приправник на пројекту ”Појединац и група у процесу друштвене транзиције”, у оквиру потпројекта ”Млада генерација у Србији – положај, социјализација и развој”.

У звање истраживач-сарадник унапређена је у јулу 2004. године. У звање научни сарадник унапређена је у јуну 2013. године и реизабрана у октобру 2018. године.

У периоду 2004-2005. доц. др. Ивана Степановић Илић била је члан акредитационе комисије Министарства просвете за евалуацију уџбеника хемије за седми разред основне школе у оквиру прјекта Контрола квалитета основно-школских уџбеника. У периоду 2015-2021. била је управница Института за психологију Филозофског факултета у Београду. У периоду 2015-2018. Године била је члан Статутарне комисије Филозофског факултета као представник научних јединица Факултета, а од 2021. године је председник је Финансијске комисије Филозофског факултета.

Kao управница Института у периоду 7-14.5.2017. године, у периоду 3-8.6.2018. године, као и у периоду 19-26.6.2019. боравила је у Берлину на студијској посети International Psychoanalytic University Berlin преко Erasmus+ пројекта у сврху успостављања сарадње на плану истраживања и реализације научних пројеката.

У звање доцента на Одељењу за психологију, Филозофског факултета у Београду изабрана је 2019. године и од тада је чланица семинара за развојну и педагошку психологију психологију.

Од 2016. члан је редакције међународног часописа *European Journals of Education Studies*. Од 2018. do 2020. била je године члан редакције домаћег часописа *Годишњак у психологији.*

Током 2017. и 2018. године члан је програмског и организационог одбора међунарпдног скупа *Empirical Studies in Psychology* који се одржава у Београду на Филозофском факултету (<http://empirijskaistrazivanja.org/en/naucni-odbor/>). Док је поменути скуп био националаног карактера била је члан организационог одбора у периоду 2008.-2010. и 2016. године, 2016. године била је и члан програмског одбора скупа.

Била је члан програмског одбора међународне конференције *Psychology and Music –Interdisciplinary Encounters* која је одржана 24-26 октобра 2019. године (<https://psychologyandmusicconference2019.wordpress.com/program-and-organizing-committee/> ), као и истог скупа одржаног 26-2. октобра 2022. године под називом *Psychology and Music –Interdisciplinary Encounters – The second International Conference* (https://psychologyandmusicconference.wordpress.com/program-committee/)

Члан је програмског одбора домаћег скупа о квалитативним истраживањима који организују Институт за педагошка истраживања и Институт за психологију Филозофског факултета у Београду у 2016. години (назив скупа: *XX научна коференција Kвалитативна истраживања у образовању: трансформативна и партиципативна пракса*), у 2018. години (назив скупа: *XXIII научна коференција Квалитативна истраживања у друштвеним наукама: од личног искуства до социјалних пракси*), као и у 2021. години (*Квалитативна истраживања кроз дисциплине и контексте: осмишљавање сличности и разлика*) .

Била је члан програмског одбора 69. Конгреса психолога Србије под називом. *Човек у времену контрадикторних очекивања*.

Од 2018-2022. године била је члан Саветодавног Одбора за развијање модела раних интервенција у Србији, ради развијања системске подршке деци са развојним кашњењима и развојним сметњама, као и деци која су у ризку од њих, и њиховим породицама, како би се што раније укључила у различите, квалитетне и прилагођене програме подршке.

Од 2005. године до данас члан је међународног удружења за социо-културна истраживања ISCAR (*International Society for Cultural and Activity Research*). Током 2010. године ангажована је од стране тог удружења на рецензији радова за научну конференцију под називом „ISCAR Rome 2011“ која је одржана у Риму у септембру 2011. године. Од 2020. године члан је европског удружења развојних психолога *European Association of Developmental Psychology*. Од 2023. члан је Друштва психолога Србије.

**Научно-истраживачки рад**

Главни фокус истраживачког рада доц. др Иване Стрепановић Илић усмерен је на област развојне психологије. Бавила се изучавањем различитих тема у оквиру развојних периода од раног детињства до средње адолесценције. У истраживањима се ослања на Пијажеову теорију, социо-културни приступ, као и еколошку теорију Борнфенбренера. На пољу раног развоја бавила се проблемом утврђивања и описа норми развоја, стандардизацијом инструмената *Ages and Stages,* различитим испољавањима предоперационалног мишљења и преласком на стадијум конкретних операција, као и испитивањем теоријских поставки Пијажеове теорије. Када су у питању деца раног школског узраста бавила се квалитетом живота и проблемима деце у различитим депривирним контекстима, као што су рат, сиромаштво, припадност маргинализованим групама и одрастање без родитељског старања. Најдуже изучава период адолесценције. Посебне области интересовања доц. др Иване Степановић Илић тичу се когнитивног развоја, социјализације, као и специфичнх образаца понашања и начина на који адолесценти проводе слободно време. Посебно испитује, у развојној психологији важне проблеме о деловању социјалних фактора (породица и вршњаци) на когнитивни развој током адолесценције. Ова интересовања резултирала су магистарском и докторском тезом једном монографијом и бројним чланцима у домаћин и међународним часописима.

У оквиру психологије образовања, комбинујући различите методе, доц. др Степановић Илић је истраживала следеће теме: одустајање од школвања и факторе који му доприносе на свим нивоима образовања од основног до високог, употребу електронских уџбеника као и проблеме електорнског испитивања знања специфичне за рани школски узраст, школовање у различитим депривираним контекстима.

У домену организационе психологије бави се темама које су повезане са развојном психологијом изучавајући промене у организацији предузећа у оквиру издавачке делатности за децу са аспекта култуно-историјске теорије развоја Виготског (допуњене радовима Леонтјева и Енгештрома), као и продукцијом електорнских уџбеника за ученике млађег школског узраста.

Доц. др Ивана Степановић Илић има богату научну продукцију (видети библиографију) што указује на њене високе компетенције и допринос нуачним областима којима се бавича. Објавила је две самосталне националне монографије и једну националну монографију у коауторству, чији је и уредник. Има два поглавља у међународним монографијама, 7 у националним као и 2 лексикографске јединице у националној публикацији. Са групом колега са Института за психологију Филозофског факултета публиковала је извештај са пројекта који се бавио ефектима пандемије COVID-19 на образовање у Србији. Публиковала је 34 чланака у домаћим и међународним часописима (самостално и у коауторству). Презентовала је радове на бројним међународним и националним конференцијама. Има 4 рада на међународним конференцијама објављена у целини, као и шест домаћих, од којих је једно предавање по позиву саопштено на скупу *Квалитативна истраживања у образовању: трансформативна и партиципативна пракса*. Године 2018.уређивала је зборник радова са међународног скупа *Еmpirical studies in psychology.*

Према извору Google Scholar радови И. Степановић Илић цитирани су укупно 445 пута (h-indeks: 13), остали цитати налазе се у монографијама и другим публикацијама које овај претраживач не евидентира.

Доц. др Ивана Степановић Илић рецензира радове за бројне домаће и међународне часописе (*Frontiers in Psychology, European Journal of Psychology of Education*, *Psihologija*, *Društvena istraživanja*, *Primenjena psihologija, Настава и васпитање*, *Зборник Института за педагошка истраживања*, *Psihologijske teme/Psychological Topics*, *Истраживања у психологији, Teme*). Рецензирала је и три монографије: „*Доживљај себе у адолесценцији: улога родитеља и вршњака“* др Ксеније Крстић из 2017. године*,* монографије из 2019. године коју су уредиле др Ана Пешикан и др Јелена Стевановић „*Уџбеник: Стара тема пред изазовима савременог доба“* и зборника радова Одељења за психологију Филозофског факултета у Београду из 2021. године „*Одговор психологије као струке и науке на изазове кризе изазване пандемијом ковида-19*“ који је уредила проф. др Тамара Џамоња Игњатовић.

Kао истраживач у области развојне психологије и психологије образовања учествовала је у реализацији 25 пројекта, националног и међународног каратера, чији су финансијери Министарство просвете науке и технолошког развоја Републике Србије, Фонд за науку Републике Србије, Министарство омладине и спорта Републике Србије, УНИЦЕФ, УНЕСКО, Фонд за отворено друштво, Save the children, GIZ, HELVETAS Swiss Intercooperation, ОSF London, European Comission, и друге домаће и стране организације. Била је руководилац на два национална пројекта (“Култура критичког мишљења”, “Свакодневница младих у Србији: Снимак буџета времена”), а руководи и трећим радним пакетом у оквиру пројекта „The PEER model of collaborative problem solving: Developing young people’s capacities for constructive interaction and teamwork – PEERSolvers“ (Сарадњом до решења: PEER модел оснаживања младих за конструктивни дијалог и тимски рад) у оквиру програма ИДЕЈЕ који финансира Фонд за науку Реоублике Србије (број уговора 7744729). Руководила је и на два међународна пројекта „Monitoring and Evaluation of Youth Employment Promotion Project (YEP)“ и "Development of Е-learning materials", док је на два међународна пројекта руководилац националаног тима Србије „Supporting UNiversity Students At Risk of dropping out (SUnStАR)“ – Erasmus+ Programme Key Action 2 и „PROmoting STEAM in primary school: partnership for disseminating good practices (ProSTEAM).

**Предавања по позиву, предавачко искуство и менторства**

*Предавања по позиву*

У јануару 2008. године одржала је предавање по позиву проф. др Тревора Бонда на Hong Kong Institute of Education, под називом “Piaget meets Vygotsky in Belgrade: Education and researches in socio-cultural context“. У 2016. години одржала је предавање по позиву на националној конференцији из области квалтативних истраживања „XX Научна конференција: Педагошка истраживања и школска пракса“ које је објаљено у целости.

*Предавачко искуство*

Током студија радила је као демонстратор на предмету Развојна психологија и данас је сарадник Лабораторије за развојну психологију.

Године 2011. одржала је предавање из развојне психологије на докторским студијама Филозофског факултета у Новом Саду (Улога вршњачке интеракције у развоју формално-операционалног мишљења).

У периоду 2003-2004. године сарађивала је са Београдском отвореном школом (БОШ) и одржала низ предавања из области развојне психологије о социо-културном приступу Виготског у оквиру модула *Комуникација, култура, друштво.*

Одржала је два предавања из области развојне психологије у истраживачкој станици Петница 1997. година (тема: Анимистичко мишљељње код предшколаца) и 2008. година (тема: Понашања, активности и интересовања младих током слободног времена).

Одржала је 5 предавања из области развојне психологије у оквиру Трибине Лабораторије за експерименталну психологију Филозофског факултета у Београду:

* 1998. године на тему: Eмпиријска провера Пијажеове хипотезе о хоризонталном померању.
* 2004. године на тему: Формалне операције и породични контекст њиховог развоја на узрасту од 15-19 година.
* 2008. године на тему: Како млади Србије проводе слободно време?
* 2010. године на тему: Улога асиметричне вршњачке интеракције у развоју формалних операција.
* 2019. године на тему: Ko су идоли адолесцената у Србији: Период 2007-2018.

Од марта 2019. доцент на одељењу за Психологију Филозофског факултета, Универизета у Бограду. Држи наставу на предметима основних студија (Увод у развојну писхологију, Развојна психологија, Истраживања у развојној психологији, Морални развој) и мастер студија (Истраживања у развојној психологији, Морални развој, Развојна психологија у образовном контексту, Модели и програми подршке учењу и развоју).

Током 2021 и 2022 године. Одржала је два вебинара, због пандемије, за студенте различитих факултета из земаља које припадају региону Западног Балкана у опвиру пројекта "[Soft and hard skills for jobs in the future](https://www.western-balkans-alumni.eu/soft-and-hard-skills-for-jobs-of-the-future/)" (WBAA 2021031) у организацији [Western Balkans Alumni Association](https://www.western-balkans-alumni.eu) под покровитељством European Commission. Теме вебинара биле су: Efficient learning (18. 12. 2021.) и Critical thinking the skill for 21st century citizens (29. 01.2022.).

*Менторства и чланства у комисијама за одбрану теза*

На позив др Jorge Duenas Rada, истраживача и предавача са универзитета из Тарагоне, Шпанија ([Universitat Rovira i Virgili](https://www.urv.cat/en/ly/benvinguda-estudiants-grau/)) доц. др Ивана Степановић Илић менторисала је његово истраживачко усавршавање на Филозофском факултету у Београду током три месеца 2021. године ([потврда](https://drive.google.com/file/d/1AGmDinQguP_d5Ws5xHszRcsZfP6kmzTa/view?usp=share_link)).

Током 2013-2018. менторисала је емпиријски део рада Јелене Радовановић, "Промене ученичких алтернативних концепција у учењу физике - Ефекти традиционалне наставе и метода активног учења". на Приордно-математичком факултету у Новом Саду).

Ментор је на два мастер рада:

1. Ивана Јовановић под називом „Утицај узраста на морално резоновање: осетљивост на норме, остељивост на последице и преференцију ка непредузимању акције“ одбрањеног 2021. године на Филозофском факултету у Београду.
2. Ментор мастер рада Анђеле Милошевић, чија је израда у току на Филозофском факултету у Београду, „Регулација расположења путем музике као медијатор повезаности између афективне везаности и менталног здравља адолесцената“.

Ментор је дипломског рада Јелене Потрић, чија је израда у току на Филозофском факултету у Београду, под називом „Блиске особе на које се адолесценти угледају: преференције, разлози и перцепција њиховог утицаја“.

Од 2018. године ради на менторисању истраживачког рада студената у оквиру Лабораторије за развојну психологију.

Била је члан пет комисија за одбрану докторских дисертација:

* 2013. Весна Петровић, на Филозофском факултеату у Београду, “Улога социо - когнитивног конфликта у развоју научних појмова у школском контексту“;
* 2015. Марина Виденовић, на Филозофском факултеату у Београду, “Опиајње у адолесценцији: значење активности и контекст испољавања“;
* 2017. Смиљана Јошић, на Филозофском факултету у Београду, “Развој читалачке компетенције кроз посредовану вршњачку и индивидуалну активност’’;
* 2017. Mилица Динић Маринковић, на Филолошком факултеату у Београду, “Обим и структура вокабулара уџбеника за други циклус обавезног образовања“;
* 2018. Јелена Радовановић "Промене ученичких алтернативних концепција у учењу физике - Ефекти традиционалне наставе и метода активног учења". на Приордно-математичком факултету у Новом Саду.

Била је члан три комисије за одбрану нацрта докторске тезе:

* Кристина Мојовић „Коришћење дигиталне технологије у циљу развоја социо-емоционалних вештина у академском контексту“ (у току) Филозофски факултет у Београду
* Антоније Јојић „Надолазеће одрасло доба у Србији: улога идентитета, аутономије и локуса“ (у току) Филозофски факултет у Београду
* Мила Радовановић „Детерминанте квалитета кородитељског односа у пренаталном периоду“ (у току) Филозофски факултет у Новом Саду

Била је члан шест комисија за одбрану мастер тезе

* Јелена Пантић „Учења на даљину током пандемије Covid-19: кваниттативни и квалитативни приступ“ (2020. година) Филозофски факултет у Београду
* Марија Вујошевић “Карактеристике надолазећег одраслог доба у Србији“ (2020. година) Филозофски факултет у Београду
* Милица Тодоровић “Идентификовање фактора који утичу на одсутајање од студија“ (2020. година) Филозофски факултет у Београду
* Вероника Чолић „Улога Инстраграма у интерперсоналној регулацији емоција адолесцената“ (2020. година) Филозофски факултет у Београду
* Ања Мркобрада „Пост-ујем, дакле постојим: Доживљај проширеног селфа адолесцената на друштвеној мређи Инстаграм“ (2020. година) Филозофски факултет у Београду
* Вишња Татић „То није веза: искуство и значење везе на једно вече из перспективе девојака“ (2020. година) Филозофски факултет у Београду

**Награде**

Године 2015. добила је награду међународног часописа *Psihologija* за рад "Asymmetrical peer interaction as a factor of formal operations development in more competent students" као један од три најбоља рада истраживача који су публиковали свој чланак у року од 5 година након одбране докторске тезе (best early-stage researcher papers for 2015).

**Б)** **НАУЧНИ ДОПРИНОС У ПЕРИОДУ ОД ПРЕТХОДНОГ ИЗБОРА У ЗВАЊЕ ДОЦЕНТА (март 2019 – мај 2023)**

Научна продукција доц. др Иване Степановић Илић у овом периоду показује да се она доследно бави релавантним темама из области развојне психологије, психологије образовања, као и социјализације и живота младих.

Доц. др Ивана Степановић Илић наставља сада већ вишедеценијски рад на истраживању когнитивног развоја адолесцената, односно деловању социјалних фактора на тај процес. Тако у научној монографији у издању Института за психологију и Креативног центра, на преко 200 страница и са импресивним бројем референци, под називом *Значај вршњачке интеракције за развој мишљења у адолесценцији* она даје веома обухватну синтезу истраживања у области утицаја вршњака на когнитивни развој у овом важном периоду развоја. Монографија је подељена у четири тематске целине. У првој целини, која се састоји из три поглавља, представљене су теоријске основе истраживања улоге вршњачке интеракције у когнитивном развоју током адолесценције, односно теорије Пијажеа и Виготског као најутицајњи приступи у области развојне психологије који се баве овим проблемом. Друга целина, коју такође чине три поглавља, прати развој истраживања која су потекла из поменута два теоријска приступа. Трећа целина, коју чине два поглавља, посвећена је радовима аутора који се баве образовањем и посматрају вршњачку интеракцију као педагошку стратегију важну за остваривање образовних циљева. Четврта целина, кроз два поглавља, доноси приказ истраживања спроведених у претходне две деценије која су се бавила дијалогом вршњака током заједничког решавања проблема и улогом вршњачке интеракције у когнитивном развоју адолесцената. На крају ауторка сумира све што је изнела у преходним тематским целинама приказујући и шему којом се могу представити досадашња сазнања о феномену којим се бави у овој момографији, али и укратко разматра најважније импликације значаја вршњачке интеракције у овом развојном периоду за образовни процес.

Рад из категорије М22 у коаутроству са А. Бауцалом *Why more competent adolescents advance or regress after assymetrical peer interaction: Studying dialogue characteristics that make a difference* објавњеном у међународном часопису *Psihologija* такође се бави истражвањем асиметричне вршњачке интеракције на развој формално-операционаланог мишљења код адолесцената виших компетенција, који су ретко били предмет ове врсте научних студија. Вешто комбинујући квантитативни и квалитативни истраживачки метод аутори долазе до занимљивих налаза о узроцима напредовања и назадовања адолесцената високих компетенција. Taко квалитативна анализа типичних издвојених кластера показује да компетентни адолесценти назадју на пост тесту формланих операција уколико су несигурни и збуњени упркос томе што су спремни да образлађу своје мишљење рпи заједничком решавању задатака са вршњацима нижих компетенција. Са друге стране они који напредују показују одсуство спремности да образлажу своје судове и заузимају доминантан став у дијалогу штитећи се на тај начин од могућег негативног утицаја својих мање компетентних вршњака ниђих компетенција.

Рад сопштен на међунурадној конференцији и штампан у целини под насловом *From Collaboration to Solutions: Encouraging Collaborative Problem Solving through School* такође се бави улогом вршњака у колаборативном решавању проблема у школском контексту чиме се ставља акценат на образовне импликације вршњачког утицаја на раувој компетенција адолесцената.

Још једно поље интересовања др Иване Степановић Илић везано је за веома важан проблем одсутајања од студија. Она је у коауторству објавила неколико радова везаних за ову тему у часописима високих категорија научне продукције. Рад из категорије М21 под насловом *University Student Engagement Inventory (USEI): Transcultural Validity Evidence Across Four Continents* из 2020. годинеу часопису *Frontiers in Psychology* приказује добре резултате валидације инструмента који се бави исптивањем степена ангажовања студената у неколико земаља у веома различитим деловима света. О значају овог рада говори податак о томе да је за кратак период цитиран већ преко 30 пута.

У овом пољу њеног интересовања велики утицај је имао рад објављен у коауторству у часопису *PLoS ONE* 2020. године под насловом *Predictors of academic efficacy and dropout intention in university students: Can engagement suppress burnout?* који је цитиран преко 60 пута. У њему аутори испитују различите предикторе успеха, односно неуспеха академаца. Откривено је да су и ангажовање ученика и сагоревање добри предиктори субјективног академског учинка и намере напуштања студија. Међутим, сагоревање потискује ефекат ангажовања. Овај резултат има снажне импликације за практичаре и универзитете. Наиме, да би се спречило напуштање, није довољно промовисати ангажовање студената већ је неопходно редуковати ниво потенцијалног сагоревања. Показало се да су и друге варијабле, као што су социјална подршка и стратегије суочавања такође релевантни предиктори ангажовања студената и сагоревања и да их треба узети у обзир приликом спровођења превентивних акција, програма самопомоћи и вођених интервенција намењених студентима.

Са колегама из Србије доц. др И. Степановић Илић је 2020. године објавила у часопису *Zbornik instituta za pedagoška istraživanja* рад из категорије М24 *Dropout at university level in Serbia: Analysis of measurement, research findings, services and prevention measures* који представља важан допринос разумевању одсутајања од студија у нашој земљи, али може бити користан и међународној научној и академској заједници. У њему су анализирани фактори који диприносе одустајању, али што је можда још важније и доступност услуга и превентивних мера оринатисаних на овај проблем.

Резултате квантитативне студије о главним факторима који доприносе одустајању студената од студија у Србији ова група аутора изложила је на међународној научној конференцији Empirical Studies in Psychology 2019. године. Овај рад обајвњен је у целини и показује да су индивидуални фактори, развијени у специфичном контексту, главни предиктори осипања студената са високог образовања. Разумевање ових фактора може унапредити систем раног откривање студената у ризику од осипања, што показује да опсим научних овај рад има важне педагошке импликације.

Као што је већ поменуто доц. др Ивана Степановић Илић већ дужи низ година истражује социјализацију и живот младих, те је ова тема обележила њену продукцију и у анализираном периоду. Она се посебно бавила односом вредности младих и начина на који проводе слободно време што је веома значајн проблем за разумевање њиховог понашања. Рад (М24) *Leisure Patterns and Values in Adolescents from Serbia born in 1990s: An Attempt at Building a Bridge between the Two Domains* у коауторству са М. Виденовић и Н. Петровић обајвљен 2019. године објављен у часопису *Serbian political thought*. На великом узорку од 2462 адолесцената аутори су идентификовали пет типичних образаца њиховог понашања током слободног времена: академски, спортски, изласци, праћење познатих личности у медији и музика, и компјутерски образац. Главни циљ је био да се открије да ли се адолесценти са високим и ниским скоровима на овим обрасцима разликују у погледу својих вредности. Дискриминантна анализа показала је да је могуће идентификовати специфичну мешавина личних и друштвених циљева за сваки од издвојених образаца понашња у слободно време. Резултати имплицирају да је повезивање испитивана два домена могуће и важно за разумевање адолесцената. Идентификовани обрасци доколице доприносе детаљнијем и разрађенијем приказу вредности адолесцената, али њихове вредности доносе нови увид у специфичности понашања.

Рад под насловом *Basic values as predictors of leisure-time activities among adolescents* објавила је 2022. године у часопису *Primenjena psihologija* у коауторству са З. Павловићем. Главни циљ студије је да се анализира однос између активности у слободно време и Шварцових 10 основних вредности, као главним инструментом за њихово исптивање, код адолесцената. Узорак је такође био велики и обухватио је 1349 средњошколаца из Србије. Резултати су у саглчасности са налазима претходне студије. Корелациона анализа је показала да је учешће у различитим активностима током слободног времена значајно повезано са карактеристичним скуповима основних вредности, што је додатно потврђено вишеструком регресионом анализом која укључује основне вредности као предикторе и демографске варијабле као контролне. Основни закључак истраживања је да су вредности важни мотиватори активности током слободног времена и да се различите вредности углавном изражавају кроз различите типове активности младих, али и да различите активности могу бити мотивисане истим основним вредностима.

Доц. др Ивана Степановић Илић бавила се важном темом раног развоја, тачније стандардизацијом већ провереног упитника *Ages & Stages Questionnaires* који омогућава рано откривање развојних неправилности и поремећаја на веома раним узрастима што је од научног, али првенствено непроцењивог практичниог значаја будући да имплицира врсту интервенција које треба спровести како би се превенирала или бар кориговала кашњења и поремећаји у развоју. У раду категорије М53 из 2021. објављеном у часопису *Timočki medicinski glasnik* године са коауторима психолозима и педијатрима бавила се разлозима из којих јер важно применити овај инструмент у сарадњи са родитељима, као и правовременом задавњу овог уитника што је од виталне важности за увођење превентивних и корктивних мера.

Рад из 2022. године *Early Childhood Development Stimulation: One Way Of Measuring* саопштен на међународном скупу *Empirical Studies In Psychology* објавњен у целини представља природни продужетак претходно обајвљеног чланка и бави се могућностим стимулације раног развоја, односно мерењм родитељског анагжмана на том пољу. Ово истраживање имало за циљ да одредити психометријска и дескриптивна својства конструисаног инструмента, али и да истражити корелацију између учесталости ових активности, социоекономског статуса продице и развојног статуса детета. Базиран на стандардима раног учења и развоја деце у Србији, чиме се ауторка бавила 2012 у оквиру истоимене монографије, конструисан је Инвентар стимулативних активности за децу чије су се метријске карактеристике провераване у овом истражвању показале добрим,а тиме и веома корисним будући да је установљена значајна корелација са развојним статусом детета. Корелација међутим нису утврђене са социодемографским параметрима продице, као што су образовање или економски статус мајке.

Преглед изабраних радова указује на неколико важних одлика научноистраживачког рада кандидаткиње како током њене целокупне каријере, тако и у периоду од претходног избора у звање доцента: (а) доц. др Иване Степановић Илић се доследно бави темама развоја и социјализације деце и адолесцената, као и факторима који подстичу тај развој - првенствено улогом вршњака, продице, али и институционалним образовним контекстима важним за њихово разумевање, б) у свом научноистраживачком и стручном раду она успешно спаја области попут развојне психологије и психологије образовања, али и социјалне психологије како би разумела развојне периоде и социјални контекст у коме се развој и образовање деце и младих дешавају, и в) у истраживањима она на сврсисходан начин комбинује различите теоријске правце, али и методолошке технике како би на најадекватнији начин истраживала феномене којим се бави. Из наведених разлога, Комисија закључује да је њени радови имају значајан допринос не само у области развојне психологије, већ и у другим научним областима које се баве истраживањем раног развоја и адолесценције. Поред тога, у њеној богатој продукцији видљива је и развијена сарадња не само са научницима из Србије, већ и са научницима из других земаља.

**В)** **ДОПРИНОС РАЗВОЈУ НАСТАВНОГ ПРОЦЕСА**

У наставном раду проф. др Ивана Степановић Илић примењује методичке поступке засноване на активном учешћу студената, развијању критичког односа према теоријама и истраживањима у области развојне психологије и развијању истраживачких компетенција студената.

У настави и кроз предиспитне обавезе укључује студенте у различите форме истраживачког рада. Осмислила је заједно са колегом Д. јанковићем нови програм за силабус за Предмет Морални развој на мастер акдемском нивоу у претходном акредитационом циклусу, а са колегама А. Бауцалом, К. Крстић и Д. Јанковићем нови предмет на истом нивоу студија под називом Развојна психологија у образовном контексту.

Студенти изузетно позитивно оцењују наставни њен рад, како у погледу редовности наставе и консултација, тако и у погледу начина рада на предавањима и вежбама (јасноћа излагања, подстицање студената на самостални рад, подстицање критичког мишљења студената и сл.). Високо је вреднован такође и професионални однос према студентима, уважавање њиховог мишљења и јасноћа у погледу критеријума оцењивања и захтева који се пред студенте постављају. Просечна оцена добијена приликом студентске евалуације на свим предметима на којима је Ивана Степановић Илић ангажована, креће се од 4,02 до 5. Просечна оцена за обавезне предмете на основним студијама је 4,45, за изборни предмет на основним студијама је 5, за обавезне предмете на мастер нивоу је 4,57, а за изборни предмет на мастер студијама је 4,50.

Посвећени рад у настави али и развоју научних комптенција студената видљив је и у менторским активностима, као и у учешћу у комисијама за мастер и докторске радове. На захтев др Jorge Duenas Rada, истраживача и предавача са универзитета из Тарагоне, Шпанија (Universitat Rovira i Virgili) доц. др Ивана Степановић Илић је менторисала његово истраживачко усавршавање на Филозофском факултету у Београду током три месеца 2021. године. У периоду од избора у звање доцента била је ментор два мастер и једног дипломског рада (од којих су два у току), као и члан у многобројним комисијама за оцену и одбрану завршних радова на мастер студијама психологије. Такође, члан је комисије за израду три докторске дисертације на Филозофском факултету у Београду. Менторише рад студената у лабораторији за Развојну психологију при Одељењу за Психологију Филозофксог факултета. Имајући у виду релативно кратак период њеног рада у настави сматрамо да ће се њен допринос на овом плану тек видети у наредним годинама.

**ЗАКЉУЧНА ОЦЕНА КОМИСИЈЕ**

На основу анализе научноистраживачког и наставног рада може се закључити да је доц. др Ивана Степановић Илић у потпуности испунила услове за избор у звање ванредног професора дефинисане *Законом о високом образовању*, *Статутом Универзитета у Београду*, *Критеријумима за стицање звања наставника на Универзитету у Београду*, *Статутом Факултета* и *Правилником*, односно *Правилима о ближим условима за избор наставники и сарадника на Факултету.* У периоду од избора у звање доцента (2019) до данас објавила је једну националну монографију (М42), два чланка из категорије М21 од врхунског међународног значаја, два чланка из категорије М23 међународних часописа, два рада М24 категорије часописа од међународног значаја, један рад у националном часопису категорије М53, три саопштења са скупова међународног значаја и два саопштења са скупа националног значаја која су објављена у целини, 17 саопштења са међународних и два са домаћих конференција која су штампана у изводу и један извештај о анализи утицаја ефеката (М124).

Узимајући у обзир како квантитативне показатеље научног рада доц. др Иване Степановић Илић, као и квалитет њеног рада и допринос развоју науке и наставе, Комисија констатује да су испуњени сви услови за избор у звање Ванредног професора за које конкурише и **предлаже Изборном већу Филозофског факултета Универзитета у Београду да доц. др Ивану Степановић изабере у звање ванредног професора за научну област Психологија, са тежиштем истраживања у области развојне психологије.**

Београд, 4. септембар 2023. године К О М И С И Ј А:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Александер Бауцал

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Ксенија Крстић

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

проф. др Невена Буђевац